KOMISIJOS SPRENDIMAS
2007 m. rugpjūčio 27 d.
dėl papildomų dienų jūroje skyrimo Airijai ir Jungtinei Karalystei pagal Tarybos reglamento (EB) Nr. 41/2007 IIA priedo nuostatas išsamesnių duomenų bandomajam projektui įgyvendinti
(pranešta dokumentu Nr. C(2007) 3983)
(Tekstas autentiškas tik anglų kalba)
(2007/593/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. gruodžio 21 d. Tarybos reglamentą (EB) Nr. 41/2007, nustatantį 2007 m. Bendrijos vandenyse ir Bendrijos laivams vandenyse, kuriuose reikalaujama nustatyti žvejybos apribojimus, taikomas tam tikrų žuvų išteklių ir žuvų išteklių grupių bendrąsias žvejybos galimybes ir susijusias sąlygas (1), ypač į jo IIA priedo 11.4 ir 11.5 punktus,
kadangi:
(1)
Reglamento (EB) Nr. 41/2007 IIA priede, inter alia, nurodomas didžiausias dienų, kurias Bendrijos laivas gali būti Airijos jūroje, jeigu jis turi tralus, daniškus velkamuosius tinklus ir panašius žvejybos įrankius, išskyrus plačiažiočius tralus, skaičius per metus.
(2)
Reglamentu (EB) Nr. 41/2007 Komisijai suteikiama teisė, kai vykdomas išsamesnių duomenų bandomasis projektas, skirti valstybėms narėms 6 arba 12 papildomų dienų, kurias laivai gali būti Airijos jūroje.
(3)
2007 m. balandžio 30 d. Airija ir Jungtinė Karalystė pateikė bendrą tokio projekto pasiūlymą. 2007 m. birželio 13 d. pasiūlymas buvo patvirtintas.
(4)
Atsižvelgiant į išsamesnių duomenų bandomąjį projektą laivams, plaukiojantiems su Airijos arba Jungtinės Karalystės vėliava, pagal turimų žvejybos įrankių tinklinio audeklo akies dydį turėtų būti skiriamos 6 arba 12 papildomų dienų Airijos jūroje,
PRIĖMĖ ŠĮ SPRENDIMĄ:
1 straipsnis
Su Airijos arba Jungtinės Karalystės vėliava plaukiojantiems ir 2007 m. balandžio 30 d. pateiktame išsamesnių duomenų bandomajame projekte dalyvaujantiems laivams didžiausias dienų, kurias jie gali būti Reglamento (EB) Nr. 41/2007 IIA priedo 2.1 punkto c papunktyje nurodytame rajone, skaičius, nurodytas to priedo I lentelėje, padidinamas taip:
a)
6 dienomis laivams, turintiems to priedo 4.1 punkto a papunkčio iv ir v punktuose nurodytus žvejybos įrankius;
b)
12 dienų laivams, turintiems Reglamento (EB) Nr. 41/2007 IIA priedo 4.1 punkto a papunktyje nurodytus žvejybos įrankius, išskyrus to priedo 4.1 punkto a papunkčio iv ir v punktuose nurodytus žvejybos įrankius.
2 straipsnis
1. Praėjus septynioms dienoms po šio sprendimo paskelbimo Europos Sąjungos oficialiajame leidinyje Airija ir Jungtinė Karalystė Komisijai pateikia išsamų laivų, atrinktų dalyvauti išsamesnių duomenų bandomajame projekte, sąrašą.
2. Papildomos dienos, nustatytos 1 straipsnyje, skiriamos tik tiems laivams, kurie buvo atrinkti ir dalyvavo išsamesnių duomenų bandomajame projekte iki galo.
3 straipsnis
Praėjus dviem mėnesiams po išsamesnių duomenų bandomojo projekto pabaigos Airija ir Jungtinė Karalystė Komisijai pateikia išsamesnių duomenų bandomojo projekto rezultatų ataskaitą.
4 straipsnis
Šis sprendimas skirtas Airijai ir Jungtinei Didžiosios Britanijos ir Šiaurės Airijos Karalystei.
Priimta Briuselyje, 2007 m. rugpjūčio 27 d.